Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.
Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Lietuvos kariuomenės Mechanizuotosios pėstininkų brigados „Geležinis Vilkas“ (toliau – Perkančioji organizacija) vykdomo viešojo pirkimo „Specialiosios paskirties mobilieji konteineriai“, pirkimo Nr. 8401733 (toliau – Pirkimas), dokumentų atitikties Įstatymui ir jį įgyvendinantiems teisės aktams peržiūra (peržiūra prevenciniais tikslais atliekama tam tikra apimtimi).
Prevencine tvarka peržiūrėjusi Pirkimo dokumentus ir įvertinusi viešai Centrinėje viešųjų pirkimų informacinėje sistemoje (toliau – CVP IS) skelbiamą informaciją, atsižvelgdama į galiojantį teisinį reglamentavimą, Tarnyba teikia rekomendacijas dėl Pirkimo dokumentų nuostatų (toliau – Rekomendacija).

1. Tarnyba primena, kad vykdydami tarptautinės vertės ar supaprastintą (ne mažos vertės) pirkimą pirkimo vykdytojai turi taikyti VPĮ 46 str. 7 d. nuostatą, kurioje nurodyta: „Perkančioji organizacija pašalina tiekėją iš pirkimo procedūros pagal šio straipsnio 4 ir 6 dalyse nurodytus pašalinimo pagrindus ir tuo atveju, kai ji turi įtikinamų duomenų, kad tiekėjas yra įsteigtas arba dalyvauja pirkime vietoj kito asmens, siekiant išvengti šio straipsnio 4 ir 6 dalyse nurodytų pašalinimo pagrindų taikymo.“ Daugiau informacijos galima rasti Tarnybos informaciniame pranešime „EBVPD papildytas punktu D3“.
2. Pirkimo sąlygų 5 priedo „Tiekėjų kvalifikacijos reikalavimų“ lentelėje, skiltyje dėl atitiktį pagrindžiančių dokumentų pateikimo, yra nurodyta, kad siekiant pagrįsti atitiktį kvalifikacijos reikalavimui tiekėjas turi pateikti: „1) per paskutinius 3 metus tinkamai įvykdytos (-ų) ir (ar) vykdomos (-ų) sutarties/ sutarčių dalių, <…> sąrašas (užpildyti lentelę, pirkimo sąlygų 5 priedo priedėlį)“. Atkreiptinas dėmesys, kad Pirkimo sąlygų 5 priedo priedėlyje yra reikalaujama pateikti „per paskutinius 3 metus patiektų ir sumontuotų prekių sąrašą“ (kas atitinka Tiekėjo kvalifikacijos reikalavimų nustatymo metodikos 16.2 papunktyje nurodytą). Vadovaujantis Įstatymo 35 straipsnio 4 dalimi, Pirkimo dokumentai turi būti tikslūs, aiškūs ir be dviprasmybių, todėl atsižvelgiant į tai rekomenduojama patikslinti „Tiekėjų kvalifikacijos reikalavimų“ lentelėje, skiltyje „Atitiktį pagrindžiantys dokumentai“ nurodytą pateikiamą dokumentą.
3. Dėl Techninės specifikacijos
3.1. Techninėje specifikacijoje yra keliami reikalavimai dėl Pirkimo objekto medžiagiškumo, pvz., 1.3 papunktyje – EPDM tarpinės; metaliniai apsauginiai profiliai; 1.6 papunktyje – betoninės plokštės, metalinė pakyla; 1.10 papunktyje – ličio baterija; 5.1 papunktyje – plieniniai suvirinti profiliai; 6.1 ir 9.1 papunkčiuose – plieninė skarda; 6.2, 7.2 ir 9.2 papunkčiuose – mineralinė vata; 6.4 ir 7.4 papunkčiuose – baltos spalvos laminuotos medžio drožlių plokštės; 7.1 papunktyje – banguoto profilio plienine skarda; 9.3 papunktyje – cemento ar orientuotų skiedrų plokštėmis (OSB) padengtos grindys; 9.4 papunktyje – grindų apdailos danga iš vinilo medžiagos; 9.5 papunktyje – cementro drožlių plokštės, grindų apdailos danga iš polivinilchlorido medžiagos; 11.3 papunktyje – iš baltos spalvos PVC profilių pagaminti langai; 11.5 ir 17.3 papunkčiuose – baltos spalvos aliumininės (pagamintos iš aliuminio) lauko žaliuzės; 13.4, 14.6, 15.5, 16.6, 17.8, 18.11 papunkčiuose – plastikiniai loveliai laidams; 17.1 ir 18.1 papunkčiuose – pilkos spalvos „Sandwich“ tipo panelės, poliuretano užpildas; 18.5 papunktyje – grindų danga iš polivinilchlorido; taip pat ir kituose papunkčiuose.
Įvertinus pirmiau nurodytus Techninės specifikacijos reikalavimus, pažymėtina, kad dalis jų apibrėžia konkrečias medžiagas, konstrukcinius sprendinius ar technologijas, nors tam tikrais atvejais pirkimo poreikis galėtų būti apibrėžiamas nustatant funkcinius ir eksploatacinius reikalavimus. Atsižvelgiant į tai, kad rinkoje gali būti siūlomi įvairūs techniniai sprendimai, galintys užtikrinti tas pačias funkcines ir eksploatacines savybes, tokių konkrečių reikalavimų nustatymas kiekvienu atveju turėtų būti pagrįstas jų būtinumu ir proporcingumu siekiamam pirkimo tikslui. Pavyzdžiui, Techninės specifikacijos 7.2 papunktyje nustatytas reikalavimas naudoti ne mažesnio kaip 100 mm storio mineralinę vatą, kartu nustatant degumo klasės (ne žemesnės kaip A1) ir šilumos perdavimo koeficiento (U ≤ 0,35 W/m²K) reikalavimus. Įvertinus tai, kad šie rodikliai apibrėžia siekiamas eksploatacines savybes, tikslinga įvertinti, ar papildomas reikalavimas naudoti būtent mineralinę vatą yra objektyviai būtinas siekiamam Pirkimo tikslui ir neapriboja galimybės tiekėjams pasiūlyti kitus lygiaverčius techninius sprendimus, užtikrinančius tas pačias eksploatacines savybes. Perkančiajai organizacijai rekomenduotina įvertinti, ar Techninėje specifikacijoje nustatyti konkretūs medžiagų ir technologinių sprendinių reikalavimai kiekvienu atveju yra objektyviai būtini ir proporcingi siekiamam Pirkimo tikslui, o tais atvejais, kai tokio poreikio nėra, techninę specifikaciją formuluoti nustatant siekiamas funkcines ir eksploatacines savybes, taip sudarant galimybę tiekėjams pasiūlyti lygiaverčius techninius sprendimus.
Pirkimo sąlygų 2.3 papunktyje numatyta, kad „Jeigu apibūdinant pirkimo objektą techninėje specifikacijoje nurodytas konkretus modelis ar tiekimo šaltinis, konkretus procesas, būdingas konkretaus tiekėjo tiekiamoms prekėms ar teikiamoms paslaugoms, ar prekių ženklas, patentas, tipai, konkreti kilmė ar gamyba, turi būti laikoma, kad kiekviena tokia nuoroda yra pateikta su žodžiais „arba lygiavertis“. Atkreipiame dėmesį, kad nepriklausomai nuo to, kad pirkimo dokumentuose yra įtvirtinta bendroji nuostata dėl lygiavertiškumo, prie kiekvieno konkretaus reikalavimo, atitinkančio VPĮ 37 straipsnio 5 dalies nuostatas, privaloma nurodyti žodžius „arba lygiavertis“. Taip pat rekomenduojama susipažinti su Tarnybos parengtu DUK.
 3.2. Techninėje specifikacijoje, 1.1 papunktyje, yra nurodyta, kad „Konteinerių išoriniai matmenys turi atitikti standarto ISO 668 arba lygiaverčio nurodytus 1CC tipo konteinerio matmenis (ilgis 6058 mm, plotis 2438 mm, aukštis 2800 mm, leistina paklaida ±5 mm).
	Perkančioji organizacija minėtame papunktyje nurodo, kad reikalavimas „taikomas tik išoriniams konteinerio gabaritams, siekiant užtikrinti jų suderinamumą transportuojant bei jungiant į vientisą sistemą“, tačiau vien toks paaiškinimas savaime nepagrindžia, kodėl yra būtina nustatyti būtent tokius ilgio, pločio ir aukščio reikalavimus ir ±5 mm leistiną paklaidą ir kodėl kitų išmatavimų konteineriai bei didesnė leistina paklaida neleistų užtikrinti konteinerių transportavimo ar jų sujungimo į vientisą sistemą.
Jeigu Perkančiosios organizacijos nuomone būtent tokia leistina paklaida yra būtina, rekomenduotina būti įsivertinus ir prireikus gebėti pagrįsti technines ar eksploatacines priežastis, dėl kurių didesnė paklaida neužtikrintų konteinerių transportavimo, jų sujungimo į vientisą sistemą ar kitų Perkančiosios organizacijos poreikių. Atsižvelgiant į tai, rekomenduotina iš naujo įvertinti nustatytos leistinos paklaidos būtinumą ir proporcingumą bei, jei objektyvių priežasčių nėra, apsvarstyti galimybę nustatyti didesnę paklaidą.
3.3. Techninėje specifikacijoje, 1.6 papunktyje yra nurodyta, kad „Konteineriai turi būti pastatyti ant betoninių plytelių 500x500 mm (6 atraminiai taškai) <...>.“
Atsižvelgiant į tai, kad konteinerių stabilumas ir apkrovų perdavimas gali būti užtikrinami įvairiais techniniais sprendimais, rekomenduotina įvertinti, ar reikalavimas naudoti būtent nurodytų matmenų betonines plyteles yra objektyviai būtinas siekiamam Pirkimo tikslui. Jeigu tokį sprendinį lemia specifiniai eksploataciniai ar konstrukciniai poreikiai, Perkančioji organizacija turėtų būti įsivertinusi ir prireikus gebėti pagrįsti, kodėl kiti lygiaverčiai įrengimo sprendiniai negalėtų užtikrinti tų pačių funkcinių ir eksploatacinių savybių.
Atkreiptinas dėmesys, kad pirkimo vykdytojo nustatyti aukšti arba itin specifiniai reikalavimai (pavyzdžiui, svoriui, matmenims, medžiagiškumui ir pan.) pateisinami tik tada, jeigu, atsižvelgiant į pirkimo dokumentus, šie reikalavimai neišvengiamai kyla iš viešojo pirkimo sutarties dalyko ir pirkimo vykdytojas turi patikimą ir įtikinamą tokių reikalavimų nustatymo pagrindimą. Jei reikalavimai neišvengiamai nekyla iš pirkimo sutarties dalyko, pirkimo vykdytojas juos nustatydamas privalo pridėti frazę „arba lygiavertis“ (Lietuvos Aukščiausiojo Teismo 2019 m. sausio 2 d. nutartis civilinėje byloje Nr. e3K-3-32-378/2019; Europos Sąjungos Teisingumo Teismo 2026 m. balandžio 16 d. sprendimas byloje C-568/24).
Atsižvelgiant į išdėstytą, rekomenduojama peržiūrėti Techninę specifikaciją ir svarstyti nustatytų reikalavimų būtinybę, pagrįstumą ir proporcingumą bei esant poreikiui papildyti Techninėje specifikacijoje nurodytus reikalavimus žodžiais „arba lygiavertis“.
4. Pirkimo sąlygų 2.1 papunktyje yra nurodyta, kad šiuo Pirkimu Perkančioji organizacija numato įsigyti: „specialiosios paskirties mobiliuosius konteinerius (džiovyklos konteinerį – 1 vnt., biuro konteinerius – 14 vnt., gyvenamuosius  konteinerius – 10 vnt., mokomuosius konteinerius – 3 vnt., dušo konteinerį – 1 vnt., tualeto konteinerį – 1 vnt.) (toliau – prekės). Bendras perkamų prekių kiekis – 30 vnt.“ Skelbimo apie pirkimą 2.1.1 papunktyje yra nurodytas pagrindinis BVPŽ kodas – 34221000 Specialios paskirties mobilūs konteineriai.
Atkreiptinas dėmesys, kad Pirkimo sąlygų 1 priedo „Techninė specifikacija“ (toliau – Techninė specifikacija) yra keliami reikalavimai ne tik specialiosios paskirties mobiliems konteineriams, bet taip pat jų sumontavimui, įrengimui ir prijungimui prie tam tikrų tinklų. Pavyzdžiui, Techninės specifikacijos 19.3 papunktyje nurodyta, kad konteineriai turi būti pardavėjo lėšomis pristatyti ir iškrauti sutartyje nurodytoje pirkėjo vietovėje, iš konteinerių turi būti sumontuotos ir sudarytos patalpos ir paruoštos eksploatacijai, 18.8 papunktyje nurodyta, kad konteineriai turi būti prijungti prie užsakovo vandens tiekimo ir nuotekų šalinimo tinklo ir pan.	
Atsižvelgiant į tai, kad Pirkimo objektas apima ne tik mobilių konteinerių pirkimą, bet taip pat jų sumontavimo, įrengimo ir prijungimo prie tinklų paslaugas, vieno BVPŽ kodo nurodymas neužtikrina pakankamai tikslaus Pirkimo objekto apibūdinimo. Atsižvelgiant į BVPŽ paskirtį ir siekį užtikrinti veiksmingą konkurenciją, kartu su pagrindiniu BVPŽ kodu Pirkimo dokumentuose, (įskaitant skelbimą apie Pirkimą) turėtų būti nurodomi ir papildomi kodai, apibūdinantys reikšmingas Pirkimo objekto sudedamąsias dalis. Tai leistų potencialiems tiekėjams identifikuoti pirkimą pagal jų vykdomą veiklą ir užtikrintų skaidrumo principo laikymąsi bei konkurenciją. Atsižvelgiant į tai, rekomenduojame ateityje vykdant panašius pirkimus nurodyti papildomus BVPŽ kodus.

Atsižvelgdama į tai, kas nurodyta, Tarnyba rekomenduoja peržiūrėti ir patikslinti Pirkimų dokumentus pagal šioje rekomendacijoje pateiktas pastabas. Primename, kad Perkančioji organizacija, patikslinusi Pirkimų dokumentus, turi visus pakeitimus paskelbti viešai Centrinėje viešųjų pirkimų informacinėje sistemoje (CVP IS) ir spręsti klausimą dėl pasiūlymų pateikimo termino pratęsimo protingam laikotarpiui, per kurį potencialūs tiekėjai galėtų susipažinti su patikslintais ir pakeistais Pirkimo dokumentais, o atlikus esminius Pirkimo sąlygų pakeitimus, Pirkimas turėtų būti nutrauktas ir pradėta nauja pirkimo procedūra (Įstatymo 36 straipsnio 6 dalis).
Pažymėtina, kad visais atvejais sprendimą dėl tolimesnio Pirkimų procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3 ir 4 dalių nuostatomis.


